|  |  |  |
| --- | --- | --- |
|  | MÁRIA LÉGIÓ **MAGYAR RÉGIÁJA**  63. szám 2012. október |  |

**Gondolatok a 91 éves Mária Légióról**

Hegedűs István Péter (Tahitótfalu pr. elnök)

Frank Duff, a Mária Légió alapító tagja 91 évet élt és dolgozott teljes elkötelezettséggel Krisztus Ügyéért, Mária szolgálatában. Ezév szeptemberében Mária Légiónk szintén 91 éves lett. Célkitűzése mit sem változott: Krisztus Ügye – Mária szolgálata.

Mi, akik tagjai vagyunk a Szent Családnak (a Katolikus Egyháznak), tudjuk milyen nehéz ez, ugyanakkor mégis örömteli és rendkívül magasztos. Hiszen mi lehet nagyobb cél, mint embertársaink Üdvösségre segítése?

Mozgalmunk sikere leginkább abban áll, hogy hiszünk küldetésünkben, tapasztaljuk a Szentlélek hatékonyságát és tudjuk, hogy Mária, seregünk Vezére már győzött. Földi életének minden küzdelmét hittel, szeretettel, áldozatkészséggel megharcolta. Győzedelmesen került egyenesen az Égi Trónra, ahol minden teremtmény Királynője lett, minden teremtmény fölé lett rendelve. Mi az Ő Győzedelmes Seregének vagyunk tagjai, akár látjuk ezt, akár nem. Tehát győzelemre vagyunk rendelve.

Frank Duff talán még maga sem gondolta a kezdetek kezdetén, hogy ilyen sikeres lesz a Mozgalom. Mi már tudjuk. Mérhetetlen nagy tisztesség a Légió tagjának lenni. Az, hogy minket választott ki, minket kért magának a Szent Szűz, nagy kegyesség. Mélységes szeretet és bizalom van emögött. Ezért legyen bármilyen hiányunk (erények, jó tettek, …), higgyük, hogy alkalmasok vagyunk a Légió küldetésének előre mozdítására, az apostoli munkára, és tegyük azt, amit Jóanyánk kér!

A Mária Légió belső szerkezete hierarchiára épül, amely önmagában egy hideg, kötelességtudó rendszer lenne. A mi Mozgalmunk azonban nem ilyen. Szívében Mária szeretete és tisztelete buzog. Ezért az apostoli szolgálat hatékony és vonzó. A Boldogságos Szűzzel együttműködve tevékenykedik.

Az elmúlt 91 év hosszú idő. Nyomot hagytunk a világban. Mennyi kiváló embert tudhatunk sorainkban, mártírjainkat, névtelen szentjeinket, buzgó társainkat. Mégis, még nem érkeztünk küldetésünk végéhez, sőt még csak most kezdtük el. Álljunk nap mint nap újra Mária Lobogója alá, bátran és eltökélve! Vállaljuk továbbra is a szolgálatot a Mária Légió szellemében!

**A Medjugorje-i zarándoklat egyik prédikációja Béla atyától**

A Szűzanya mégis itt maradt közöttünk, hogy segítse a Szent Fiához való hazatalálást. Különösen mostanában a világ számos pontján a Szűzanyával kapcsolatban imameghallgatások, jelenések, csodálatos dolgok történtek. Ez jel az ember számára, aki rohan, szalad, idegeskedik és észre sem veszi, hogy az élete elmúlt és amit gyűjtött, az az amit ellopnak, amit a moly megrágott, az semmivé válik és amivel kellett volna szeretetben, jóságban gazdagítani önmagát és környezetét, az nincs. Sokszor már késő a bánat és nagyon nehéz ezt helyrehozni. Ez a jel számunkra is felkiállt és arra hív, hogy megálljunk, oda figyeljünk Máriára és Mária által Jézusra. Hiszen az ő hozzáállása segít, bátorít bennünket is arra, hogy igent mondjunk Isten akaratára. Vannak olyan kiemelt helyek, ahol még intenzívebben megtapasztaljuk Isten jelenlétét az ég és föld találkozása kapcsán, hogy megérintsen az Úr kegyelme bennünket és engedjük, hogy jó irányú változások, gyógyulások, javulások legyenek bennünk és általunk. Mindent itt sem lehet mindenkinek megtapasztalni. Vannak akik először jöttek el. Fontos, hogy legyünk nyitottak a kegyelem befogadására.

A Krizsevácon, a Jelenések hegyén folytatott imák, rózsafüzérek mind-mind segítenek abban, hogy megtaláljuk lelkünk számára a választ, hogy mit vár tőlem a Jóisten amikor hazamegyek és ne essek vissza abba a helyzetbe, amelyből elindultam, hogy hitelesebb, tökéletesebb emberként tudjam Jézust képviselni. Igen nagy feladat ez és hiányosság van bennünk amelyet mindenki számára nagyobb odafigyeléssel meg kell oldani. Ehhez a Szűzanya által kapunk támogatást. Látjuk, hogy mennyien Krisztus követőiként élő hittel vannak jelen egészségesek, betegek. Életüket rábízták Jézus Krisztusra. Adjon erőt nekünk mindez a kegyelemszerző lehetőség, amelyben itt részesülhettünk, hogy hiteles életünkkel tudjuk megtenni azt, amit a Jóisten vár tőlünk. Lelkiismeretünk szavára hallgassunk, mint Máté apostol, aki kereskedőként mindent otthagy, mikor Jézus hívja: Jöjj és kövess engem! Az ő élettörténete Etiópiához köti, ott lett a hit vértanúja, ott tudott sok embert Krisztushoz vezetni. A mostani szeretetlen világban nagyon fontos, hogy tudjunk az élő hitnek követei lenni, tudjuk a szívekben a szeretet, jóság lángját meggyújtani. Hogy tudjuk egymást segíteni, hogy a jó tudjon gyarapodni a világban, környezetünkben. Ezáltal szebbé, jobbá formáljuk életünket ott, ahová vezetett minket Jézus.

Úgy gondolom, valamilyen pozitív erőt kaptunk e pár nap alatt, hogy megerősödve tudjunk Jézus nyomdokain haladni. Az Úr Jézussal együtt öröm, béke legyen szívünkben. A Szűzanya többször hangsúlyozta üzeneteiben: Béke, béke, béke. Ezért imádkozzunk, fáradozzunk. Ez csak úgy megy, ha nap, mint nap teszünk ezért valamit. A krisztusi erényeket gyakorolva, egymást megelőzve, összefogva tudunk Isten igéjén fáradozni. Ez tudja felemelni nemzetünket, megerősíteni, visszaadni az életkedvünket, bátorságunkat ahhoz, hogy örömmel és szeretettel tudjuk Isten országát építeni, előmozdítani, megismerni a Szűzanya örömét Szent Fia jelenlétében. Ámen

**... a Szent Szűz folyton ránk gondol, és hullatja könnyeit. Erős valóság ez: Krisztus Anyjának együttérzése, a szeretet forrásának aggodalma a világért.**

Hosszan kellene elmélkednünk Mária szenvedéséről, hiszen ő nem csupán földi életében szenvedett, hanem továbbra is szenved. Ma is fájdalmat érez az emberiség bűnei miatt; együtt érez velem betegségeimben, elesettségemben, félelmeim­ben. Azért olyan mély titok ez, mert lehetővé teszi számunkra, hogy felfogjunk valamit Isten szenvedéséből, melyet gonoszságaink okoznak neki. Olyan titok ez, melyet a teológia csak nehezen fejt ki, mivel a szenvedésről negatív képünk van, mint olyan tökéletlenségről, amely nem illik sem Isten­hez, sem Máriához. La Salette üzenete mégis arra szólít, hogy a tökéletes Isten és a dicsőségben boldog Szent Szűz mögé pillantsunk.

Az isteni boldogság, a szentek boldogsága nem oly mértékben tökéletlen boldogság, hogy az ember boldogtalansága ne érintené. Emberi szóval azt mondjuk: szenvedés, ám ­sokkal mélyebben járunk, ha szen­vedélyes szeretetről, lángoló szere­tetről beszélünk, és gyöngédségről, ­az együtt szenvedés teljességéről.

Ezzel kapcsolatban néhány gondolkodót és misztikust idézek:

- Paul Claudel La Salette-re utalva írja: "A Madonna, aki könnye­zik, szomorú és ezt üzeni:»kezdet­től veletek szenvedek«, jelzi, hogy ­az égben is szenved. Ő tartja Fia karját;

- És Fracois Mauriac: "A Szűz könnyei arra indítanak, hogy ­együtt imádkozzunk a könnyező Urral. A La Salette-i Mária azoknak az elutasítása miatt sír, akik tudják, mit tesznek."

- Talán Jacques Maritain szavai a legsúlyosabbak e szent hely üzene­téről. Megtérése után feleségével együtt itt készült a bérmálkozásra. "Ha Miasszonyunk könnyezett, ezzel azt akarja mondani, hogy az ember részéről nincs érthetőbb jel, amely jobban kifejezhetné azt a fenséges valóságot, amely az égben történik. Azok a kifejezések, amelyek a tökéletlenséget vagy a fájdalmat összeegyeztethetetlennek tartják a boldogsággal, nem túlzóak, hanem keveset mondanak. Az égi Királynő könnyei végtelen reményt ébresztenek azáltal, hogy tudtunkra adják azt a fenséges irtózást, melyet Isten és Édesanyja érez a bűntől, és megismertetik velünk fenséges irgalmas­ságukat, melyet e bűnök nyomorúsága miatt éreznek."( ... )

Ez a titok arra indít bennünket, hogy vizsgáljuk meg, mennyire érzünk borzalmat a magunk és mások bűnei miatt. A bűn fakasztja kön­nyekre Máriát. Van-e bennem bűnbánat, megpróbálom-e kifejezni csömörömet hűtlenségem, bűneim, hit-, remény és szeretetbeli mulasztásaim miatt? Küzdök-e önzésem ellen, hogy megnyílhassak felebarátaim felé?

**Zarándoklat Medugorjébe**

A Mária légiósok Medugorjét választották zarándoklatuk színhelyéül, hogy a Mária jelenések helyén együtt imádkozzanak azért, hogy a Szűzanya üzenetei megvalósuljanak.

Szeptember 16-án, kis létszámú, de hitben és lélekben erős csapat indult a Bazilikától Medugorjéba. Rózsafüzér imádkozással, énekléssel és pihenéssel telt az éjszakai busz út. A délelőtti órákban érkeztünk Medugorjéba. Első utunk a templomhoz vezetett, hogy köszöntsük a Szűzanyát. Hálát adtunk azért, hogy eljutottunk a Szűzanya jelenéseinek színhelyére.

A szállás elfoglalása után 17 órakor találkoztunk a szabadtéri oltár előtt. A több ezres zarándok tömeg egy szívvel, lélekkel imádkozta a rózsafűzért, várta a Szűzanya megjelenését és a 18 órakor kezdődő szentmisét, melyet horvátul mutattak be. Este félnyolc körül tálalták fel a vacsorát, amit mindenki jóízűen elfogyasztott.

Kedd reggel a bátrabbaknak és a jobb fizikummal rendelkezőknek a Krizevac nagyhegyre, a kereszthez vezetett a zarándok út. A kálváriára vezető úton a keresztutat imádkozták végig. Ha a hegyre mindannyian nem is tudtunk felmenni, lélekben azért együtt legyünk, a feltámadt Krisztus környékén kialakított keresztutat imádkoztuk. Délben kezdődő szentmisén vettünk részt a kápolnában, ahol Erdélyből és Szombathely környékéről érkezett zarándokokkal, magyar szentmisét hallgattunk, melyet Béla atya celebrált. A szentmise végén felemelő érzés volt a magyar és az erdélyi himnuszt egymásutánban énekelni. A délutáni órákat pihenéssel és a városban lévő nézelődéssel töltöttük.17 órától újra a szabadtéri oltár előtt az a több ezres tömeg imádkozta a rózsafűzért és hallgatta horvátul a szentmisét. Ez így van minden délután, ez volt mindennap az esti programunk.

Szerdán a reggeli után a jelenések hegyére mentünk. Oda, ahol a Szűzanya mindmáig megjelenik és adja üzeneteit, amit öt pontban foglaltak össze. A Szűzanya legfontosabb üzenete a békéről szól. Engesztelődjetek ki és békéljetek ki Istennel és egymással. A Szűzanya üzenetei másodsorban a hitről szólnak. Gyökerezzetek meg a hitben. Ha hiszünk, befogadjuk Isten igéjét, amely Jézus Krisztusban a mi békességünk lett. A megtérés az amiről a Szűzanya üzeneteiben gyakran szól. Lehetetlen, hogy megtérés nélkül a békére leljünk. Szívünk radikális átalakulása, megtérése nélkül nincs béke. A Szűzanya újra és újra a gyakori gyónásra szólít fel bennünket.

Az ötödik naptól a Szűzanya szüntelen imádkozásra kér fel bennünket. Imádkozás nélkül nem működhet jól a kapcsolatunk Istennel, de a többi emberrel sem. A Szűzanya többször beszél a böjtről, mint olyan dologról ami erősíti a hitet. A böjt segít megszabadulni függőségeinktől, különösen a bűn rabságából. A Szűzanya üzenetei alapján a béke az a legfőbb jó, amit a hit, a megtérés, az ima és a böjt segítségével érhetünk el.

A jelenések hegyén magyarországi ferencesek vezette csoporttal találkoztunk, majd a hegyről leérkezve, szerettünk volna meglátogatni a drogosok házát, de a látogatást nem tették lehetővé, a kápolnájukba sem juthattunk be, de ugyanakkor megajándékoztak bennünket a kápolnájuk oltárképéről készült képeslappal. Egy másik, újonnan épített kápolnába viszont bejuthattunk, ahol az oltár mögötti üvegablaknál fehér szoborban megmintázva, Krisztus ül a fehér sziklán. Ebben a szép kis templomban tett fogadalmat a Szűzanyának Péter testvérünk és fogadtuk Béla atya áldását. 11-órától újabb szentmisét hallgattunk meg, magyar lelki vezetőink jóvoltából. A délutáni órákban a stációknál a Világosság rózsafüzérét, majd a feltámadt Krisztus szobra körül kiépített keresztutat jártuk végig. A feltámadt Krisztus könnyező szobornál hosszú sorban álltak az emberek, hogy kendőikre egy könnycseppet törölhessenek. Ezután meglátogattuk a temetőben Slavko atya sírját. A sír mellett leróttuk kegyeletünket. Visszaérkezve a többi zarándokkal együtt imádkoztuk a rózsafűzért és hallgattuk az esti szentmisét. Csütörtökön a reggeli és a 10 órás magyar szentmise után egy nagyon szép vízeséshez érkeztünk, ami egy nagy hegy oldalából fakad, mellette megcsodálhattuk a magas hegyeket, a fehér sziklákat. Egy másik nagyhegyre érkezve, jó szerpentines úton megérkeztünk a Béke királynőjéhez, ami körül végig jártuk a keresztutat, a hegy tetején eljutottunk a Béke királynője templomba. Rövid imádkozás és pihenés után a szállásunkhoz folytattuk utunkat, hogy időben megérkezzünk a rózsafüzér imádkozáshoz és az azt követő esti szentmiséhez. Elérkeztünk az utolsó naphoz, vacsora után készültünk a másnapi visszautazáshoz. Péntek reggel Béla atya által celebrált szentmisével és a szűzanya szobrától való búcsúzással, hálát adva, hogy itt lehettünk ezen a csodálatos helyen indultunk útnak.

Útközben megálltunk Tihaljinában, a Szent Illés templomnál, ahol van az a Szűzanya szobor, amiről a Medugorjét jelképező kép készült. A Tessera elimádkozása után folytattuk tovább hazafelé utunkat. A következő állomás kis Lurd, egy búcsújáróhely gyönyörűen kiépítve, kis kápolnával, lurdi barlangban a Szűzanyával, a tér közepén Szent Bernadett szobrával. Szent énekek éneklésével és egy kis pihenés után indultunk útnak. Már a buszból ugyan, de láthattuk Klissza várát, Szent Margit születésének helyét. Omisban a tengerparton tartottuk következő pihenő helyünket, a tengerben aki szeretett volna fürödni megmártózhatott, a többiek pihenéssel, városnézéssel tölthették az időt indulásig. A tengerpartról már az autópályán folytattuk az utunkat hazáig.

Sok szép emlékkel, lelkiekben megerősödve érkeztünk a Bazilika elé.

Valéria és Mária testvérek a Salgótarjáni praesidiumból

**Elhunyt a rózsafüzér brit apostola**

„A jövő Egyházát azok a családok fogják alkotni, akik hűek maradtak a rózsafüzérhez” – mondogatta a 95 éves korában elhunyt Hugh Thwaites atya, aki a második világháború alatt az anglikán vallásról a katolikus hitre tért. Lelkesen evangelizált. Gyakran kérdezte az emberektől: „Ön katolikus?” – majd hozzátette: „De biztosan az szeretne lenni, ugye?” Egy alkalommal azt mondta, az anglikán vallás olyan, mint „három rész vízzel hígított whisky”, míg a katolikus „az eredeti a palackból”. Thwaites atya a rózsafüzér elhanyagolásának tulajdonította a hittől való eltávolodást. „Ha csak kicsit is Jézushoz szeretnénk hasonlítani, meg kell tennünk, amit Édesanyja kér. Ha nem tesszük, várhatjuk-e, hogy jól menjenek a dolgok? Nem lehet büntetlenül engedetlenné válni Isten Anyjával szemben” – írta.

*Hogyan veszítsük el dicsőséges hitünket* című könyvecskéjében Thwaites atya nem győzi hangsúlyozni, mennyire fontos a katolikus hitben a rózsafüzér. „Tudom, hogy Fatima csupán magánkinyilatkoztatás, ám az Egyház elismerte, s ezért vakmerőség figyelmen kívül hagyni. Ha az Egyház kimondja, hogy a Szűzanya valóban megjelent Fatimában és ezeket a kijelentéseket tette, akkor meg kell szívlelnünk a szavait. Úgy gondolom, azok a katolikusok, akik nem veszik komolyan Fatimát és nem imádkozzák otthonukban mindennap a rózsafüzért, olyanok, mint a zsidók, akik kinevették Jeremiást.”

„Ha Isten prófétákat küld hozzánk, és mi nem vesszük komolyan őket – nos, az egész Ószövetség arról szól, hogy mi lesz abból. Fatimában azonban nem prófétát, hanem Szeplőtelen Édesanyját küldte hozzánk az Úr. Úgy gondolom, a családi rózsafüzér-ima elhanyagolása az egyik fő oka annak, hogy annyi katolikus eltávolodott a hittől. Azt hiszem, a jövő Egyházát kizárólag azok a családok fogják alkotni, akik hűségesek maradtak a rózsafüzérhez. És nagyon sokan lesznek, akiknek a családja csak *volt* katolikus” – idézi Hugh Thwaites figyelmeztető szavait a CathNews.

**Hogyan védekezzünk váratlan hitellenes támadások ellen? – Öt jó tanács**

„Nemrég a repülőn a mellettem ülő férfi szinte egész úton azt ecsetelte, milyen romlott a Katolikus Egyház. Alig jutottam szóhoz.” – Miközben sokszor keressük, hogyan adhatnánk tovább a hitünket, megesik, hogy hirtelen – s olykor nem éppen kellemes formában – előttünk terem a lehetőség. Jön egy protestáns, aki meg akar menteni a katolicizmustól, vagy egy eltávolodott katolikus, aki szeretne felszabadítani az Egyház parancsai alól, vagy egy ateista, akik felvilágosít az istenhit ostobaságáról. Mit tegyünk, mire ügyeljünk ilyenkor? Joe Heschmeyer gondolatai.

*• Váltsuk pozitívra a hangnemet!*

A napokban együtt vacsoráztam egy volt iskolatársammal, aki mormon misszionárius lett. Hallotta, hogy otthagytam az állásomat és beléptem a szemináriumba. Mindketten tudtuk, hogy elő fog jönni a vallás kérdése. A következő kérdéssel indítottam: Nem akarsz katolikus hitre térni? Megfogott a válasza, mert így kezdte: „Köszönöm, hogy törődsz a lelkemmel, és vállaltad a beszélgetést.”  
Mekkora gondolat így kezdeni a párbeszédet! Ha valaki azért akar lebeszélni katolikus hitünkről, mert szeret, jót akar, esetleg protestánsként örök üdvösségünkért aggódik, akkor mindenekelőtt fejezzük ki ezért őszinte hálánkat! A pozitív hozzáállás nem csupán megkönnyíti a beszélgetést, hanem megadja a döntő indítást. Hiába vagyunk hatalmas hitvédők, ha nincs befogadó szellemi-lelki talaj, amelyben meggyökerezzék az igazság.  
*• Készüljük fel, imádkozzunk, és legyünk nyugodtak!*

Sokszor mondják még buzgó katolikusok is, hogy nem érzik magukat eléggé felkészültnek az ilyen beszélgetésekre. Félnek protestáns nénikéjük bibliaismeretétől, ateista barátjuk tudományos felkészültségétől, s attól tartanak, tudatlanságukkal rossz fényben tüntetik fel az Egyházat. Ebben bizony lehet igazság: amikor egy katolikust kérdeznek a hitéről, s ő semmit nem tud felhozni hite védelmében, akkor egyrészt egyértelmű szentírási utasításnak nem tesz eleget ([1Péter 3,15-16](http://www.magyarkurir.hu/sites/default/files/hirek/kriszta/bkep2_20.jpg)), másrészt miatta ostobaságnak könyvelhetik el a katolikus hitet olyanok, akik egyébként nyitottak lettek volna a hit igazságára. A megoldás nem a válaszadás pillanatában rejlik, hanem életünk többi részében. Vegyük komolyan hitünk és a Szentírás alapos megismerését, hogy amikor kérdeznek, felelni tudjunk! A konkrét helyzetben pedig fohászkodjunk magunkban a Szentlélek segítségéért. Ha beszélgetőtársunk keresztény, akár közösen is imádkozhatunk a Szentlélek megvilágosító kegyelméért. S ha mindezt megtettük, legyünk nyugodtak! Bármilyen okos az ellenfél, a katolikus előnyben van, mert az igazságot védi. S bármilyen ügyetlenül védi, a katolikus válasz az igaz válasz.

*• Az alapvető kérdésekre koncentráljunk!*

Minden témára lehetetlen felkészülni. Hiába igyekszünk elmélyülni a Szentírásban, a Katekizmusban, a hitvédelemben, mindig adódhat váratlan kérdés. Érdemes néhány konkrét kérdéskörben, például a következő négy alapvető témában alaposan felkészülnünk: Krisztus ígéretei az Egyháznak (a pokol kapui nem vesznek erőt rajta, mindenkor a Szentlélek oltalmazza, irányítja, elvezeti a teljes igazságra stb.); az apostoli szukcesszió lényege és apológiája; a Tanítóhivatal szükségessége; az Egyház és a Szentírás kapcsolata.   
Egyetlen példa: egy református ismerős azt állítja, hogy a szentmise bálványimádás. Válaszként – mielőtt felvonultatnánk mindazt, amivel a Szentírás és az egyházatyák bizonyítják a valós Jelenlétet és igazolják a szentmise szentségi jellegét –, rámutathatunk, hogy valamennyi keresztény (katolikus, ortodox, kopt) istentisztelet középpontjában évszázadokon át a szentségi liturgia állt, ami a reformátusok szerint bálványimádás volt. Csakhogy Krisztus megígérte, hogy a pokol kapui nem vesznek erőt az Egyházon. Ha viszont az összes keresztény egyház megszűnt keresztény lenni, hiszen bálványimádóvá vált, akkor mégiscsak erőt vett rajta? Három válasz lehetséges: (1) nem az Eucharisztia állt valamennyi keresztény egyház istentiszteletének középpontjában; (2) Krisztus tévedett; (3) a reformátusok tévednek, és az Eucharisztia nem bálványimádás. A történelemből tudjuk, hogy a válasz nem az (1), és nyilvánvalóan nem a (2). Vagyis még mielőtt belementünk volna a szentírási részek elemzésébe, bizonyítottuk, hogy az Eucharisztiával szembeni protestáns érvek nem állják meg a helyüket.   
  
A nem hívőkkel kapcsolatban mások az alapvető kérdések: a feltámadás, Isten létének bizonyítása stb. Ne pazaroljunk időt részletkérdésekre; ezekről ráérünk később is beszélni.

*• Uraljuk a terepet!*

Nem kell mindig belemennünk abba, hogy a protestáns vagy hitetlen fél határozza meg a vitatémát. Olykor szükséges, mert éppen az adott kérdés az, ami az illetőt távol tartja a katolikus hittől. Más esetekben viszont ügyeljünk, hogy miután vitapartnerünk felsorolja leghatásosabb érveit, mi is mondjuk el ellenérveinket. Ne engedjük, hogy a saját érveit elhadarva, mielőtt szóhoz jutnánk, újabb témára váltson. Tapintatosan figyelmeztessük: Rendben, x témáról kérdeztél. Most úgy tűnik, inkább y témáról szeretnél beszélni. Most akkor mondjam el, hogyan gondolkodunk mi, katolikusok x-ről, vagy inkább váltsunk témát? Tegyünk fel olyan kérdéseket, amelyekkel az érveik súlyára kérdezünk rá. Például: „Szóval ezért nem vagy katolikus?” vagy „Ha bebizonyítanám, hogy ebben a kérdésben a katolikus álláspont az igaz, megfontolnád, hogy megkeresztelkedsz?” Ha nemmel válaszol, lehet, hogy mindketten csak az időt fecséreljük; de az is lehet, hogy sikerül a beszélgetést az igazi ok felé terelni, ami miatt az illető nem akar az Egyházhoz tartozni.  
Szentírási érvek esetén visszafordíthatjuk a beszélgetést az alapkérdésekhez. Például ha egy protestáns valamely szentírási szakasszal érvel, megkérdezhetjük, szerinte lehet-e az adott szakaszt jó szándékkal másként is értelmezni, lehetséges-e tanbeli kétértelműség a Bibliában? Ha nemmel válaszol, megkérdezhetjük, hogy akkor mivel magyarázható, hogy oly sokféle protestáns felekezet létezik. Ha igennel, az viszont valamiféle tanítóhivatal létét indokolja; kinek adott hatalmat Jézus Krisztus a Szentírás tanításának továbbadására és magyarázatára?

*• Türelemmel és szeretettel beszéljünk!*

Megdöbbentő, mennyi félreértés övezi a katolikus vallást. Sokan írnak és beszélnek az Egyház ellen úgy, hogy nem tudják, mit hisznek valójában a katolikusok. „Amerikában nincs száz ember, aki gyűlöli a Katolikus Egyházat, de több millióan gyűlölnek valamit, amit a Katolikus Egyháznak vélnek – fogalmazott Fulton Sheen. – S ez két egészen különböző dolog.”

Mindez nyomasztó, de egyben reményt keltő is. Nyomasztó, hogy a katolikusellenes propaganda következtében sok protestáns és nem hívő képzelt ellenséggel hadakozik, és bosszantó, hogy tényleg olyan ostobának és maradinak tartanak minket, amilyennek ez a propaganda a „tipikus katolikust” láttatja. Ugyanakkor reményt keltő, hogy az Egyházat sok keresztény felekezet nem azért bírálja, mert Krisztus Teste, hanem mert beléjük sulykolták, hogy elpogányosodott. Ha meg tudjuk mutatni, hogy az Egyház nem a pogány Babilon és nem is a szemellenzős tudományellenesség fellegvára, akkor megnyílhat az emberek szeme, hogy meglássák a Katolikus Egyház igazságát és szépségét. Türelemmel, imádsággal és Isten kegyelmével csodálatos dolgok történhetnek.   
 *Forrás: catholicdefense.blogspot*

**Lélekgyúró levelek -** Marci testvértől a Pécsi Curiából

Tudom, mit kell tennem…(nincs „de” és nincs „ha”).

„**Miért ítéled el tehát testvéredet vagy miért nézed le embertársadat? Hiszen mindnyájan Isten ítélőszéke elé jutunk. Ezt mondja az Írás: Amint igaz, hogy élek - mondja az Úr -, előttem meghajlik minden térd, s minden nyelv magasztalja az Istent. Tehát mindegyikünk magáról ad számot Istennek. Ezért többé ne ítélkezzünk egymás fölött, inkább legyetek azon, hogy a testvér miattatok ne ütközzék meg s ne botránkozzék." (Róm 14,10-13).**  
  
 Ma azt éreztem a szívemben, hogy ideje szakítani. Nem a egyházzal, nem a feleségemmel, nem a közösséggel. A régi életemmel. Azzal, hogy állandóan bíráljam a testvéreimet, azokat, akiket nagyon szeretek. Furcsa és érthetetlen számomra, mert alapjában nem is vagyok bíráskodásra hajlamos ember. Néha előkerülnek előítéleteim, ez ellen azonban harcolok.

Mostanság mégis azon kaptam magam, hogy szép lassan olyanná vált a viselkedésem az egyik testvérrel, amilyen az övé velem. Mindig kritizál, mindig beszól, mindig van valami megjegyzése. Ezért én is ezt tettem. Jó sokszor.

Egészen biztosan érzem, hogy más viselkedésmintát, más hozzáállást kell követnem. Nemrég a gyóntatóm, Józsi atya (aki kiváló gyóntató és első osztályú lelkivezető), egy nagyon meggyőző igazságot állított a prédikációjában. Azt mondta: „**Jézus nem azért halt meg, hogy bánkódjunk. Azért halt meg és támadt fel, hogy megváltozzunk.”**

Megváltozzunk. Elég nagy különbség van a bánkódás és a megváltozás között. Ha bánkódom, rosszul érzem magam. Egy ideig fáj a szívem. A megváltozás tartós, csak akkor következik be, ha megbánom a bűneimet. A megbánás mélyebb a bánkódásnál. Meggyőződés, ami arra vezet, hogy ténylegesen helyrehozzak valamit, megváltoztassam a viselkedésemet vagy egy szokásomat, rossz hajlamomat.

**"Az Istennek tetsző szomorúság ugyanis üdvös töredelmet eredményez, s ezt senki sem bánja meg; a világ szomorúsága ellenben a halálba visz.” (2Kor 7,10).**

A Szentírás arra tanít, hogy az Isten szerint való bánkódás a szabaduláshoz vezető bűnbánatot eredményezi, és nem marad utána megbánás. A világi szomorúság a halálhoz vezet.

„**Senki nem bánja meg”** – erőteljes szavak. Szeretnék olyan életet élni, hogy ne kelljen megbánnom semmit. És ez a mai nap igen alkalmas arra, hogy olyasmivel foglalkozzam, ami elvezet egy jó adag bűnbánathoz. Elhatározom tehát, hogy valahányszor érzem, hogy bíráló szavak készülnek elhagyni a számat, tartsam ezt meghívásnak valami biztató üzenet közvetítésére.

Még van egy-két dolog, amit tisztáznom kell a testvéremmel, de azzal fogom kezdeni, hogy az erősségeit s az azokkal járó felelősséget hangsúlyozom először, és nem a 'gyengeségeire' irányítom a figyelmemet. Ugyanis az általam látott 'gyengeségei' az én hiányosságom. Nem vagyok olyan, hogy azt higgyem, mindez könnyen megy majd. Jó nagy adag kegyelemre lesz szükségem. Neki is arra lesz szüksége. De ha tudom, hogy meg kell változnom, van esély rá, hogy a változás elkezdődik. Lehetőleg ma. Most.

Te szeretnél abbahagyni valami régi szokást, rossz hajlamot? Én biztosan. Legközelebb, ha valami alkalom adódik rá, jussanak eszünkbe a lelkivezetőm szavai: „**Jézus nem azért halt meg, hogy bánkódjunk. Azért halt meg és támadt fel, hogy megváltozzunk.”**

Uram, Jézus Krisztus, Élő Isten Fia, kész vagyok abbahagyni. Kritizáló szavak helyett kedves, bátorító szavakat szeretnék mondani. Segíts, kérlek, hogy végrehajtsam ezt a fordulatot. Dicsőség neked Jézus. Ámen.

**Az egyik legnehezebb krisztusi szabály a testvéri figyelmeztetés, legalább olyan nehéz, mint az ellenségszeretet. Szokták mondani, hogy egy gyermek még alakítható, de egy felnőttet már nem lehet megváltoztatni.**

Ezzel szemben Jézus azt mondja, hogy bizonyos helyzetekben igenis szólnunk kell embertársunknak, hogy magatartásán változtasson. Természetesen nem lehet ajtóstul törnünk a másik ember lelkivilágára, mindannyian érzékenyek vagyunk, és tisztelnünk kell a másik lelkének mélységét. Kialakulhatnak azonban olyan szokásaink, amelyek károsak, s magunktól nem vesszük észre.

Jól jön ilyenkor, ha valaki őszintén mer szólni. Ha abból indulunk ki, hogy egy gyermek még alakítható, akkor Krisztus tanítása még logikus is, hiszen Isten gyermekei vagyunk, felnőtt korban is, tehát alakíthatóak vagyunk. Az az ember válik öreggé, aki már nem tud és nem is akar változni. Azt kell mondanunk, hogy ez nem feltétlenül életkor kérdése. A fiatalok között is vannak igen öregek, és az idősek között is vannak igen fiatalos lelkületűek. A lényeg, hogy soha ne adjuk fel a változás reményét, se magunkban, se másokban.

Akit figyelmeztetnek, ott még van esélye a változásnak, akit már nem érdemes figyelmeztetni sem, az nagyon veszélyes helyzetbe kerül. Éljünk úgy, hogy merjenek figyelmeztetni bennünket gyengeségeinkre, és mi is merjünk másokat figyelmeztetni.

/Keresztény Élet szept. 30./

**A most következő írásban szeretnénk bemutatni, milyen figyelemreméltó, hogy a kereszténység kezdeteinek valódiságát éppen a legutóbbi évek régészeti felfedezései bizonyítják az emberiség számára a tudomány eszközeivel is. Kivonat dr Kránitz Mihály atya, professzor előadásából**

Előadásommal a történeti Jézust szerettem volna igazolni az archeológia friss, legutóbbi leleteinek bemutatásával. Jézus maga mondta, hogy ha tanítványai elhallgatnak, „a kövek fognak megszólalni” (Lk 19,40)"

A Biblia hitelesen szól, és a Bibliának valójában mindig igaza van. Szent Lukács evangéliumának elején, a bevezetőben olvassuk: „az elejétől kezdve mindennek szorgalmasan/alaposan utánajártam”. Valójában ez jellemző az Újszövetség egészére „Jézus történetének” leírásakor. Adatokkal, személynevekkel és eseményekkel találkozunk, melyeket feljegyeztek az evangéliumok írói, hogy elhelyezzék mondanivalójukat egy adott történelmi keretben. Ezt igazolják a maguk módján az archeológiai leletek, melyek mára, nagy számukkal, az evangélium megértésének kiegészítő részeivé váltak. Ezeknek az anyagi leleteknek a segítségével, vagyis a kövek üzenetével, a hitünk is elmélyülhet. Céljuk, hogy a Szentírással és a kereszténységgel összefüggő tárgyi emlékeket röviden bemutassák.

1**. Machaerus vára, Keresztelő János vértanúságának a helyszíne**

Magyar régész tárja fel a legújabb evangéliumi helyszínt a Holt-tenger keleti partján Machaerus várát és annak környékét, hogy Keresztelő Jánost Machaerus várában Heródes Antipász király fejeztette le. 2009–2011 között a Magyar Művészeti Akadémia támogatásával Vörös Győző vette át a korábban részben már feltárt helyszínt, és jutott el munkatársaival a vár részbeni rekonstruálásának olyan lehetőségéhez, mellyel szinte megelevenednek előttünk Keresztelő Szent János fogva tartásának napjai. A feltárást vezető fiatal magyar kutató /édesanyja próbaidős Mária légiós testvérünk/ Keresztelő János Golgotájaként említi a heródesi várat, és párhuzamba állítja János és Jézus életállomásait.

**2. Keresztelő Szent János-ereklye Bulgáriában**

A National Geographic tévécsatorna 2012. június 17-én mutatta be azt a régésztudósok segítségével készített dokumentumfilmet, amelyben oxfordi tudósok vizsgálták a Bulgáriában a Burgoshoz közeli Szent János-szigeten felfedezett Keresztelő János-csontdarabkákat. Egy ősi templom oltára mellett fedezték fel azt a kisméretű márványszarkofágot, amely hat csontdarabkát tartalmazott. Szénizotópos vizsgálata után kijelentették, hogy a csontok eredetiek, vagyis a Kr. u. I. századból származnak. A Koppenhágai Egyetemen végzett DNS-elemzés megerősítette, hogy a csontok egyetlen embertől származnak, és azt, hogy ez az ember férfi volt, valamint a Közel-Keletről származik. A szarkofág mellett egy tufadobozon görög felirat a Keresztelő nevét említi egy rövid imádsággal: „Isten, segítsd meg szolgádat, Tamást!” Az ereklye valószínűleg ettől a bizonyos Tamástól került ide, mégpedig Antiochiából, Kappadókia tartományából, ahol a X. századig Szent János jobb karját őrizték.

**3. Fülöp apostol sírja**

2012 februárjában megtalálták és azonosították Fülöp apostol sírját Törökország délnyugati részén Hierapoliszban (jelenleg Pamukkale). A Kr. u. 80-ban vértanúhalált halt tizenkét apostol egyikének sírja az Égei-tengertől 250 km-re található. A salentói egyetem régészeinek köszönhetően a több mint kétezer éves legendaszerű hagyomány immár bizonyított tény lett. A csoport valójában már egy éve megerősítette, hogy egy V. századi bizánci szentély maradványai mögött geofizikai eszközökkel azonosítani tudták azt a második templomot, mely az I. századi római sír köré épült, mely voltaképp Szent Fülöp jelenlétét igazolta. Ez az előtemplom háromhajós felépítésű volt, és ez őrizte a sírt. Fülöpöt valószínűleg lefejezték, majd fejjel lefelé keresztre feszítették, s vértanúsága helyén nyolcszögletű síremléket (martyrium) emeltek.

**[](http://www.google.hu/imgres?q=%22Herodes+s%C3%ADrja%22&num=10&hl=hu&biw=1920&bih=857&tbm=isch&tbnid=BTTmsOmem1eQTM:&imgrefurl=http://www.idegenvezeto-izrael.hupont.hu/9/kepek-del-izrael&docid=Eodk3eSz0qFBSM&imgurl=http://www.idegenvezeto-izrael.hupont.hu/felhasznalok/12357/kepfeltoltes/herodes_sirja.jpg&w=471&h=354&ei=j3NgUNevDcXRsgb68oGgCw&zoom=1&iact=hc&vpx=161&vpy=138&dur=14660&hovh=195&hovw=259&tx=157&ty=103&sig=106130703979787892094&page=1&tbnh=117&tbnw=145&start=0&ndsp=53&ved=1t:429,r:0,s:0,i:70)4. Heródes sírja: a Herodium**

Heródes király vára a Júdeai-sivatagban, Jeruzsálemtől délre 15 km-re található azon a különleges alakú 760 m magas mesterséges dombon, mely Heródes számára biztos erődítménynek számított. Nagy Heródes nevéhez fűződő számos már korábban ismert alkotás mellett azonban továbbra is megmaradt a kérdés, hol van Heródes király sírja. Hosszú keresés után végül 2007. április 27-én, fedezte fel Heródes sírját Ehud Netzer, a jeruzsálemi Héber Egyetem régésze az erődítmény csúcsán, a keleti torony közelében, az északkeleti lejtőn. A feltárásokkal egy időben, 2008 novemberében találták meg a kétszintes, 25 m magas mauzóleum falán a gazdag kivitelezésű, római stílusú freskókat, melyek Heródes király kulturális érdeklődésére mutatnak. Maga a sírhely is hasonlít Augustus és Hadrianus császárok mauzóleumaihoz, s a legújabb két, jó állapotú szarkofágmaradvány is arra utal, hogy a temetkezési hely családi sírbolt lehetett, ugyanis ezek valószínűleg Heródes fiaié voltak.

**5. A Messiás-kőtábla, avagy az új kőtekercs**

 2008 júliusában a Jordán-folyóban, közel a Holt-tengerhez egy 90 cm-es kőtáblát találtak, melyen 87 sorban héber nyelven olvashatunk egy bizonyos Messiásról, aki halála után három nappal majd feltámad. Sajnos a kő állapota töredezett, és nehéz a feliratot is elolvasni, ezért az értelmezése meglehetősen kétséges.

**6. Jeruzsálem és a templom**

 A szent városban mindig előkerül egy új lelet, mellyel korábban nem találkoztak. Szinte minden évre jut egy-egy érdekesség, mely nemcsak a zsidó történelmet és a Közel-Kelet világát, hanem a kereszténység kezdeteit, és nevezetesen Jézus működésének az idejét is megvilágítja.

Izraeli régészek 2011. november 23-án egy régi érmét találtak, mely átgondolásra késztette a kutatókat jeruzsálemi nyugati fallal kapcsolatban. Századokon át azt hitték, hogy a falat Heródes király építtette, ám a fal alapjai alatt a Kr. u. 4-ben elhunyt Heródes után húsz évvel keletkezett érmére találtak, ami arra utal, hogy a falat utóda fejezte be. Ez pedig Heródes unokája lehetett. Ezt Josephus Flavius a világ valaha is végbevitt legnagyobb vállalkozásának nevezte.

2009 szeptemberében Jeruzsálemben az ősi kánaáni erődváros 3700 éves falát fedezték fel a Dávid városának nevezett részben, s ilyen hatalmas kiterjedésű leletet eddig még nem tártak fel. A Nagy Heródes által is érintetlenül hagyott nyolc méter magas falra épülhetett az izraelita város 2000 évvel ezelőtt, még a Szentföld meghódítása előtt.

**Menekülő alagút Jeruzsálemben**

2007 szeptemberében a Második Templom helyszínén a régészek földalatti alagutat találtak, amelyen a római katonák elől menekültek el a zsidók a Templom-hegyről Kr. u. 70-ben. A város főutcája alatt húzódik a másfél méter széles és néhol három méter magas, eredetileg vízelvezetőnek szánt csatorna, melyet menekülési célra a Jézus feltámadását követő évtizedekben használtak. Voltaképpen Jézus is járhatott fölötte.

**7. Jézus arca**

2001-ben a húsvét előtti napokban vetítette a BBC Az Isten Fia című sorozatot, amelyben Krisztust nem egy kék szemű és világos bőrű férfiként mutatja be, hanem egy számítógépes animáció segítségével egy olajos bőrű, sötét szemű és hajú férfiként. A sorozat készítői a legújabb technika felhasználásával egy Jeruzsálemben talált Jézus-korabeli koponya alapján újraalkották a Megváltó arcát, mivel ő nem egy jóképű európai karakter volt, hanem egy közel-keleti zsidó. A kétezer éves koponyára fokozatosan aggattak virtuális arcizmokat és szöveteket. Az olajos bőr megegyezik az Izrael területén akkor élt zsidók bőrszínével, míg a sötét göndör haj mintájául II. századi freskók szolgáltak. Mindeddig az úgynevezett turini lepel képezte a Jézus-arc kutatások legfontosabb alapját. A BBC dokumentumsorozata tehát a turini lepeltől eltérő Jézus-arcot alkotott, melyet egy I. századbeli zsidó férfi koponyája és későbbi századokból származó ősi szíriai barlang-, illetve zsinagógafreskók alapján rekonstruáltak.

**8. Szent Pál sírja**

A római Szent Pál-székesegyház oltára alatt már több mint két éve megtalálták Pál apostol sírját. A szarkofág felnyitására a Vatikán engedélyére volt szükség, ami még hátra van, de ennek birtokában, felnyitják majd a koporsó fedelét. Az biztos, hogy Szent Pál sírjáról van szó, mivel ezt közel kétezer éves „közmegegyezés” biztosítja. Ám ha a sír csupán egy ünnepélyes emlék, és üres lenne a szarkofág, az sem csökkentené a hívek szeretetét. A Paulo Apostolo Mart (a mártír Pál apostol) feliratú márványtábla mindenesetre annak a jele, hogy a keresztények itt tisztelték Szent Pál ereklyéit.

Mivel a székesegyház 1823-ban leégett, feledésbe merült a sírhely létezése. Több réteg föld fedte Szent Pál szarkofágját, amelytől a feltárás idején tisztították meg. A 2006-os archeológiai ásatások az oltár alatt másfél méterrel találták meg, mely későbbi elfalazások következtében rejtve maradt, s így feltárták a konstantini szentély (Kr. u. 324) egy részét is, melyet a theodosiusi építkezések (Kr. u. 395) elfedtek.

**9. Jézus csónakja**

1986 telén a Galileai-tó valaha is mért legalacsonyabb vízszintje következtében Genesszár és Magdala kikötői közelében helyi lakosok fedezték fel annak a csónaknak a részeit, amelyet Jézus csónakjának neveztek. Valószínűleg Jézus nem pontosan ehhez a csónakhoz köthető, de ez megkönnyítheti számunkra, hogy elképzeljük a Jézus által is megtapasztalt mindennapi galileai életet, melynek ez a lelet fontos bizonyítéka. Josephus Flavius utal arra, hogy hasonló csónak akár tizenöt embert is szállíthatott, és valóban ez lehetett az a hajótípus, melyet Jézus és a Tizenkettő használhatott és Jézus onnan hirdette az evangéliumot.

**10. Jézus háza Kafarnaumban**

 2011 márciusában a nyolcszögletű bizánci kafarnaumi templom közelében érdekes felfedezést tettek a történészek, amely valószínűleg Jézus kafarnaumi otthonát jelentette Péter házának közelében. Jézus felnőtt életének nagy részét a kis galileai halászfaluban, Kafarnaumban töltötte. Az Újszövetségből tudjuk, hogy Jézus valóban járt Kafarnaumban, sőt hirdette is az evangéliumot. Jézus valójában kafarnaumi lakosokból gyűjtötte össze első tanítványait is. Ezen a helyen ördögöket űzött, gyógyította meg Péter anyósát, valamint más betegeket, egy leprást és egy bénát is, akit a tetőn keresztül engedtek le a lába elé. Tudunk arról is, hogy Jézus betért Péter házába. Ezekből a helyekből is arra következtethetünk, hogy Jézus otthona egy egyszerű helyiség lehetett. A most megtalált I. századi helyszín magában foglal két nyitott udvart is. Így elmondhatjuk, hogy Péter háza Jézus otthona volt Kafarnaumban. A helyiség funkciója később átalakult, és valószínűleg az első keresztény összejöveteleknek adott lehetőséget. A feltárás azt mutatja, hogy az eredeti ház egy későbbi templom főhajója lett. Több száz feliratot, úgynevezett graffitit találtak a templom falán. Az egyszerű templomépület mintegy háromszáz évig állt a keresztények rendelkezésére, majd az V. században egy nyolcszögletű martyrium emléktemplom épült ezen a fontos helyszínen, mely Péter házát jelezte.

**11. Krisztus köntöse**

 Talán kevesen tudják, hogy a trieri Szent Péter-székesegyházban őrzik Krisztus köntösét, melyet Szent Ilona ajándékozott a trieri dómnak.

Először XI. századi források említik Jézus köntösét, melyet 1512 óta nyilvános tiszteletadásokra is kihelyeznek. 1890-ben vizsgáltatta meg a trieri püspökség, és hitelesnek találták az elöl 148, hátul 152 cm hosszú, felül 70, alul 109 cm széles lenvászonból vagy gyapotból szőtt inget. Első részét bíbor selyemmel, a hátát bisszussal fedték be. Legutóbb 2012. április 13–május 13. között rendeztek nemzetközi zarándoklatot Krisztus köntösének tiszteletére.



***A MÁRIA LÉGIÓ TÉLI ISKOLÁ-ja***

***/a Légió lelkigyakorlata/***

***Máriabesnyőn, 2013. február 25. hétfő reggeltől február 28. csütörtök délutánig tart.*** *Utána - aki vállalja - közösen virrasztunk péntek reggelig Budapesten, a Szent István bazilikában Magyarországért, a magyarságért.*

*Téli iskola várható költsége: 18.000 Ft. Jelentkezni a Curiádon keresztül, vagy közvetlenül a Régiánál lehet február 1-ig. Visszajelzést csak elutasító esetben küldünk! Megközelíthető Budapest felől: a Stadion autóbusz pályaudvarról a Gödöllő felé menő járattal.*

***Sok szeretettel várunk, hívd légiós társaidat is! Együtt imádkozunk, egymástól tanulunk!***

A **Nemzetközi Gallup Szövetség** 57 ország lakosságának (a világ össznépességének több mint 73 %-a) **vallásosságáról készített felmérést.**

Összességében a válaszadók 59 %-a mondta magát vallásosnak,

23 %-a nem vallásosnak,

13 %-a pedig meggyőződéses ateistának.

A következő országokban a *legmagasabb a magukat vallásosnak nevezők százalékos aránya:* Ghána, Nigéria, Örményország, Fidzsi-szigetek, Macedónia, Románia, Irak, Kenya, Peru, Brazília.

A következő országokban a *legmagasabb a magukat meggyőződéses ateistáknak nevezők százalékos aránya:* Kína, Japán, Csehország, Franciaország, Dél-Korea, Németország, Hollandia, Ausztria, Izland, Ausztrália, Írország.

A mostani és a legutóbbi, 2005-ös felmérésben is vizsgált 39 ország vallásossági mutatója az eltelt hét év alatt átlagosan 9 százalékkal csökkent. Legtöbben nem a hitüktől, hanem a vallástól távolodtak el. Az ateisták aránya ugyanakkor 3 százalékkal nőtt. A vallásosság terén a *legnagyobb, 20 százalék fölötti visszaesést a következő országokban tapasztalták:* Vietnam, Írország, Svájc, Franciaország.

Afrika 53 államából 31-ben a keresztények vannak többségben. A földrész lakosságának 46,53 %-a keresztény, 40,64%-a muzulmán, a többi a természeti vallások követője. /Új Ember szept.30-i száma/

[](http://www.google.hu/imgres?q=tanul%C3%B3k&start=118&num=10&hl=hu&biw=1920&bih=857&addh=36&tbm=isch&tbnid=tcZBCXshcdn_NM:&imgrefurl=http://lifepress.hu/a-tanulok-jogai-es-kotelezettsegei/&docid=ms4Ehwsjn4EL6M&imgurl=http://lifepress.hu/wp-content/themes/lifepress/timthumb.php?src=http://lifepress.hu/wp-content/uploads/2011/01/tanula.jpg&h=300&w=300&a=t&zc=1&w=300&h=300&ei=aJJhUKeTG8bAtAa1wYCQBQ&zoom=1&iact=hc&vpx=866&vpy=507&dur=3587&hovh=225&hovw=225&tx=136&ty=126&sig=106130703979787892094&page=3&tbnh=125&tbnw=125&ndsp=61&ved=1t:429,r:14,s:118,i:143)

Magyarországon idén jelentősen nőtt az egyházi iskolákba, óvodákba járók száma. Tavaly 86772-en, idén közel 100000-en kezdik meg a tanévet katolikus közoktatási intézményekben, melyek száma 224-ről egy év alatt 270-re nőtt.

Az óvodák száma 103-ról 124-re, az általános iskolák száma 149-ről 191-re, a gimnáziumoké 64-ről 67-re, a szakiskoláké 18-ról 19-re, a művészetoktatási intézményeké 18-ról 24-re, a kollégiumok száma pedig 51-ről 52-re emelkedett.

**Miért nem bálványimádás a szentmise? -**  reagálás a református zsinat döntésére Fr. Barsi Balázs atyától

 **A magyarországi reformátusok 2012. május 24-én, a XIII. zsinati ciklus 10. ülésszaka keretében tárgyalták a Heidelbergi Káté (a Magyarországi Református Egyház hitvallási irata) új magyar fordítását. A református zsinat végül 57:17 arányban úgy döntött, hogy ma is szó szerint vallja a 450 éves tanítást, amely 80. kérdésében a katolikus szentmisét „kárhozatos bálványimádásnak” minősíti, mert a katolikus hit szerint Krisztus valóságosan jelen van a szentmisében átváltoztatott kenyér és bor színe alatt.**

Nem mehetünk el e mellett a szavazás mellett szó nélkül, mert akkor ökumenikus törekvésünk „tapintatból”(?) hazugságba torkollana. Az Igazság iránti tiszteletem és a katolikus és református testvéreim iránti szeretetem késztet arra, hogy a következő megjegyzéseket fűzzem a történtekhez.

Köszönjük annak a 17 református testvérnek, hogy nem tekinti a mi Szentmisénket, amely kétezer év óta annyi szentet nevelt, kárhozatos bálványimádásnak!

Természetesen itt nemcsak rólunk, katolikusokról van szó, hanem az egész keleti kereszténységről és a Kálvin előtti másfél ezer év hitéről is. A Katolikus és Ortodox Egyházban az a tény, hogy Jézus valóságosan jelen van-e a Szentségben vagy nincs, soha nem volt, ma sem az, és soha nem lehet megszavazás tárgya. Minden erőmmel és testvéri szeretettel próbálom megérteni katolikus hitem világosságában a Heidelbergi Káté ezen kitételét és az 57 mai szavazó testvérem állásfoglalását! Azon túl, hogy heves viták és ellenséges érzelmek korában fogalmazódott meg, mégis mint katolikus hívő hogyan tudnám megérteni ezt a megfogalmazást éppen katolikus hitemben?

Talán a következőképpen.

Kálvin nem volt felszentelt pap, tehát nem konszekrálhatta a kenyeret és a bort. Ő és követői nagyon is katolikus módon gondolkoztak, amikor a maguk Úrvacsorájára vonatkozóan tagadták az átváltoztatást (a valóságos jelenlétet).

A Katolikus Egyházban is előfordulhatna ilyen tagadás, amely pontosan a hit lényegéből fakadna. Ha mondjuk pár férfi és nő katolikusként, fölszentelt pap hiányában, összejönne és elvégezné a mise szertartását, kimondaná a kenyér és a bor felett az alapítás igéit és „megáldozna”. Miséjüket nem tartaná a katolikusok közössége „érvényes” misének, hanem kárhozatos bálványimádásnak, ha ugyanakkor térdet hajtanának előtte.

Kálvin és követői akkor gondolkodnának katolikus- és ortodoxellenesen, ha saját Úrvacsorájukra vonatkozóan vallanák az átlényegülést, és imádással borulnának le a kenyér és bor előtt.

Azt azonban újra át kell gondolniuk, hogy joguk van-e a katolikus és ortodox misét „kárhozatos bálványimádás”-nak nevezni, hiszen a katolikus és ortodox hívő úgy tudja, hogy a feltámadt Krisztus valóságosan jelen van a konszekráció után a kenyérben és borban, úgy, ahogy zárt ajtók mellett jelen volt a tanítványoknak éppen az Utolsó Vacsora termében. Tehát a feltámadott testnek nem akadály a zárt ajtó, sem a kenyér és a bor állaga.

Ha ezt mi így tudjuk, akkor le kell borulnunk előtte, mint Szent Tamás apostol tette, és megvallani: „Én Uram, én Istenem” (Jn 20,28). Ahogy Aquinói Szent Tamás énekli:

Isten-volta rejtve volt a keresztfán itt emberarcát rejti e talány, de én mind a kettőt hiszem s vallhatom, kérve, amit kért a bűnbánó lator. Sebeid Tamásként látnom nem lehet, mégis Istenemnek vallak Tégedet, Hiszem, amit hinni Isten Fia szab, igédnél, Igazság, mi van igazabb.

Ha egy református testvér úgy tudná, hogy tőle egy méterre valóságosan ott áll a föltámadt Úr, bár láthatatlanul, bizony ő is leborulna előtte. Erre mondhatná valaki, hogy ez szubjektíve rendben van, de objektíve hogy áll a dolog? Ez azok részére, akik a kétezer éves folyamatos hiten kívül vannak, tudományos kutatás kérdése.

Akik a Kálvin által alapított közösségben lettek megkeresztelve, kutassák szorgalmasan a Kálvin előtti másfél ezer év hitét, hiszen ők sem csupán ötszáz éves kereszténység tagjai, hanem a kétezer éves kereszténységé. Ebben a kutatásban segíthet (mert az Eukharisztia egyháztani kérdésekkel van kapcsolatban) Boldog John Henry Newman bíboros Apologia pro vita sua c. műve (magyarul: Európa Könyvkiadó, Bp. 2002). Ugyanakkor egy katolikus hívő nem nézheti le a református testvérek Úrvacsoráját. Nekik ez marad a Szentmiséből. Ez vonatkozás az Úr Utolsó Vacsorájához, ahol áldozatként ajánlotta fel életét értünk, bűnösökért és adta magát eledelül.

Egy református testvér, ha Úrvacsorát vesz, bizonyára kegyelemben részesül, mert neki ez maradt meg – ismétlem – a Szentmiséből. A mi hitünk szerint nem áldozik, nem veszi az Úr testét és vérét, de hitében mégis kapcsolatba lép az Úrral, aki hozzánk akar jönni, és bennünk lakni (ld. Jn 14,23).

Ha soraim bárkiben, reformátusban vagy katolikusban gyűlöletet keltenek, tudja meg, hogy nem értette meg, amit írtam. Nem végeláthatatlan indulatoktól parázsló vitát nyitottam, hanem szeretetben, ahogy tőlem tellett, szóltam.



Mostantól a **Béke angyala fogadja a siófoki kikötőbe hajóval érkezőket** és a mólóra kisétáló érdeklődők is szemügyre vehetik a város legújabb szobrát, amely a keleti móló végén, három emelet magasságban kapott helyet, ami a Jótett Világa Jótékonysági Szervezet Nemzetközi Szövetségének, a Kultúra és Művészet Nemzetközi Akadémiájának valamint az Orosz Nyelvű Írók Nemzetközi Föderációjának közös ajándékaként került Siófokra. A béke angyala a béke, a barátság és az egyetértés nemzetközi szimbóluma. Akadnak leírások, amelyek szerint a béke angyala segíti az embereket abban, hogy megtalálják belső békéjüket, és új utakat találjanak. Az angyal nemcsak vígasztal, de ápolja is az emberi lelket, ha sérelem éri. A siófokihoz hasonló békeangyalok a világ számos jelentős nagyvárosában megjelennek, hasonló szobor őrködik többek között Berlin és München fölött, de a Buckingham palota előtt is egy aranyozott angyalszobor emelkedik.



**Igaz történet a szeretetről, a családról, a szentségről és az áldozatról**

**A világ megrendült az édesanya hősies példáját látva, aki gyermekeiért adta életét: „A mennybe megyek, te pedig maradj itt a papával. Ott fogok imádkozni értetek”**

Az elmúlt napokban bejárta a világot a fiatal olasz édesanya Chiara Corbelle halálának híre, aki férjével együtt hősies módon fogadta el, hogy két olyan beteg gyermeket hoz a világra, akiknek nem volt esélyük az életre. Ezután, pedig saját életét adta azért, hogy megmentse harmadik gyermeküket.

Međugorjéban történt megismerkedésük után, 2008 szeptemberében a házasság szentségével koronázták meg szerelmüket. Pár hónap múlva Chiara áldott állapotba került. Sajnos, a babánál az első ultrahangos vizsgálat a koponyában súlyos agyi fejlődési rendellenességet mutatott, mely szerint a kisbaba teljes vagy részleges agykárosodással fog születni. A fiatal pár azonnal elfogadta az új életet, mint Isten ajándékát. Születése után kis Mária részesült a keresztség szentségében, majd 30 percig tartó földi élete után elkísérték „égi születéséhez”....

Néhány hónap elmúltával újabb gyermekáldás. Az örömhír első pillanatait azonban megtörte az első ultrahangos vizsgálat eredménye: a kis Dávidnak hiányzott a lábacskája. Hittel és szeretettel felfegyverkezve a házaspár elhatározta, hogy megtartják a gyermeket. Sajnos a hetedik hónap környékén az újabb ultrahang felvétel által megállapítást nyert, hogy a végtaghiányosság mellett, a pici belső szervei sem fejlődtek a megfelelő módon. „A gyermek alkalmatlan az életre” ez volt az ítélet, de nem a mennyeire - mondták szüleik. Megszületett Dávid, és azonnal megkeresztelték, imádsággal kísérték rövid életét, egészen az utolsó lélegzetvételéig.

Szenvedés, trauma, elbátortalanodás, de Chiara és Enrico sohasem zárkóztak el az élettől, olyannyira nem, hogy egy bizonyos idő eltelte után Chiara újra áldott állapotba került: a kis Francescot hordta a szíve alatt. Ez alkalommal minden rendben volt: az ultrahang segítségével megállapították teljesen egészséges a gyermek. Az ötödik hónapban azonban újabb kereszt érkezett: Chiaránál rákot diagnosztizáltak. Mindennek ellenére Chiara és Enrico nem veszítette el hitét és „szövetséget kötöttek” Istennel és eldöntötték, hogy még egyszer ’igent’ mondanak az életre. Chiara gondolkodás nélkül védte Francesco életét, akkor is, ha ezzel nagy kockázatot vállalt magára, elhalasztva a saját életének megmentésére irányuló kezelést. Csak a szülés után vetette magát teljesen alá a radikális gyógyításnak: a műtétnek, a kemoterápiának és a sugárkezelésnek. A kis Francesco szép, egészséges kisfiúként 2011. május 30-án születetett a világra. Ez idő alatt Chiara azonban testileg annyira kimerült, hogy jobb szemére elveszítette a látását. 2012. június 13-án, családja és barátai körében befejezte az őt üldöző „sárkány” elleni harcot – így nevezte a daganatot, a Jelenések könyvére gondolva.

Családja és barátai is megerősítik, hogy ő e szent élet élő tanúja, minden kísértés, a kemoterápia és a sugárkezelés nehéz hónapjai ellenére is, melyet mosolyogva és vidáman, felfoghatatlan módon, a Gondviselésre bízva magát hordozott. A kísértések idején Chiara és Enrico sohasem bátortalanodott el, mert már elfogadták Annak akaratát, aki semmit sem tesz véletlenül. És minden nap elmondták felajánló imájukat Szűz Máriához, a Totus Tuus szavaival befejezve. Francescot pedig a Szűzanyának, az Angyalos Boldogasszonynak ajánlották.

„Az élet olyan, mint a hímzés, melynek látjuk a visszáját, a rendetlen oldalát és a sok-sok szálat – mondta a bíboros a temetésen – de idővel a hit lehetővé teszi számunkra, hogy meglássuk az igazi oldalát is”. „Chiara halála telve volt imádsággal, sőt maga volt az ima” folytatta. A fiatalasszony – mesélte a ferences atya „áprilisban az orvosi diagnózis után, mellyel megállapították, hogy betegsége eljutott a ’végső stádiumhoz’, csodáért imádkozott, de nem a gyógyulását kérte, hanem, azt kérte Istentől, hogy ő és a hozzá közel álló személyek a betegség és a szenvedés pillanatában békét élhessenek meg”. Különleges Chaiara története, akit menyasszonyi ruhájában temettek el, de ugyanígy az a levél is, amelyet egy héttel halála előtt írt fiának, Francesconak, és amelyet temetésén férje, Enrico olvasott fel: ’A mennybe megyek, hogy gondoskodjak Máriáról és Dávidról, te maradj itt a papával. Onnan fogok imádkozni értetek.’

Nem maradhatunk közömbösek napjaink e szentségi életet látva. A történet megérdemelte, hogy ismertté váljon, és beszéd tárgya legyen, mert megerősítése annak, hogy van lehetőség ma arra, hogy II. János Pál pápa szavai beteljesedhessenek: „Mindannyian vágyakozhatunk a szentségre, mindennapi életünkben.” Különleges bizonyítéka ez annak, hogy a mai sebzett, önző társadalom ellenére is, amely arra tanít bennünket, hogy bármi áron is, de mentsük meg saját kényelmünket, léteznek olyanok, akik a hit erejével képesek meghalni másokért, életüket adni egy új lehetőség megszületéséhez.

Chiara tanúságtétele első gyermekének születése után:

Ha elvetettem volna, nem hiszem, hogy az abortusz napjára úgy emlékeznék, mint ünnepre, az öröm napjára. Azt gondolom, hogy olyan pillanat volna, amelyet mindenképp igyekeznék elfelejteni, mint a nagy szenvedés perceit. Gyermekem születésének napjára mindig úgy tudok emlékezni, mint életem egyik legszebb napjára. Elmondhatom majd gyermekeimnek, hogy az Úr egy különleges testvérrel ajándékozta meg őket, aki a Mennyben van és imádkozik értünk. Azt szeretném mondani azoknak az édesanyáknak, akik elveszítették gyermeküket… *Azt szeretném mondani nekik: mi édesanyák voltunk. Megkaptuk ezt az ajándékot. Nem számít az idő, hogy hány évig, egy vagy két hónapig, néhány óráig; az a fontos, hogy megkaphattuk ezt az ajándékot, mert ez olyan valami, amit nem lehet elfelejteni.*

**Csodálatos, megszívlelendő, átelmélkedendő mondatok Benedek atyától:**

Az ember tanúságot akkor tesz Krisztusról s az Isten országáról, ha krisztusi gondolkodással hatja át e kapcsolatait és feladatait. Hitét és keresztény gondolkodását átadja,észrevétlenül bele neveli családtagjaiba, gyermekeibe. Megbecsülést szerez mindig lelkiismeretes munkájával, melyről engedi, hogy kiderüljön: keresztény szemlélete képesíti erre.

A tanúságtétel nem térítést jelent. Nem is mások vitákban való meggyőzését, hanem szerény, rejtett, mindig emberséges és segítőkész magatartást. Nem „vallásosságra” kell rávenni az embereket, hanem a keresztény gondolkodás békét és belső örömet nyújtó mivoltát felfedni előttük.

Az érdeklődőket rábízzuk az isteni kegyelemre, sokkal többet teszünk Krisztusért, sokkal vonzóbbnak fog feltűnni Krisztus egész lelkülete és tanítása, mint ahogy valaha is gondoltuk volna.

Pál Athénből érkezett Korintusba, mégpedig sikertelen igehirdetés után. Keserűen kellett tapasztalnia, hogy a világhíres görög filozófia mennyire alkalmatlan az evangélium befogadására. A keresztben van az erő: Isten oktalansága és Krisztus gyengesége a kereszten az egyedüli erőforrás a hívő számára, hogy mássá tudjon válni, hogy megtérhessen. A keresztény hívő nem elégszik meg a sajnálkozással Krisztus keresztútján, hanem a maga életében vele együtt hordozza naponta a valóság elkerülhetetlen keresztjeit.

Kitárulni mindenki felé és mindenkinek örülni s azt az egy dénárt, az örök isteni üdvösséget senkitől sem sajnálni, soha nem méltatlankodni, hogy mások is megkapják ezt az Isteni ajándékot, ez a mi feladatunk, ez a krisztusi gondolkodás.

Ne feledjük: Van a hívőkben is még valami a konkolyból, s van a hitetlenekben is valami a jóból.

Lelkületünknek kell átváltoznia az imádságok, főként a szentmise és az evangélium szavai értelmében és irányában. Ez a belső átalakulás az, amit Krisztus akar.

Nyilvánvalóan hangsúlyozza tehát Jézus, hogy **tanításának tettekké kell válnia bennünk**. **Nem elég csak gyönyörködnünk azokban**.